Gaborone

**Gaborone** on Botswanan pääkaupunki. Vuonna 2022 Gaboronen asukasluku oli 246&nbsp;325 ja se on maan suurin kaupunki. Paikka oli alkujaan brittiläinen linnake päällikkö Gaboronen johtaman twanakylän vieressä. Alue valikoitui ja kaupunki rakennettiin Betšuanamaan pääkaupungiksi siirtomaakauden lopulla ja vuodesta 1966 Gaborone on ollut itsenäisen Botswanan pääkaupunki. 

## Maantiede ja ilmasto

Gaborone sijaitsee Notwane-joen varrella Kgale- ja Oodi-kukkuloiden välissä. Etelä-Afrikan rajalle on matkaa 15 kilometriä. Gaboronen metropolialueeseen kuuluvat myös  Tlokweng, Mogoditshane, Phakalane, Mochudi, Kopong ja Gabane.

Gaboronen ilmastossa on kaksi vuodenaikaa: kuuma ja kostea kesä (marraskuusta helmikuuhun) ja kuivempi, viileämpi talvi. Tammikuussa  lämpötila on 18 ja 32 asteen välillä, heinäkuussa viidestä 23:een astetta.

Kaupungin laidalla sijaitsee Gaboronen pato ja tekojärvi, jossa voi kalastaa ja harrastaa vesiurheilua ilman moottoreita. Altaassa on krokotiilejä ja bilhartsiaa, joten uimiseen suositellaan puhdistettuja uima-altaita. Padosta alavirtaan, kaupungin länsiosaan avattiin vuonna 1988 Gaboronen riistapuisto, jossa voi nähdä seeproja, sarvikuonoja, monenlaisia antilooppeja ja lintuja.

## Historia

Brittien siirtomaakaudella 1895–1965 Betšuanamaan protektoraattia eli nykyistä Botswanaa hallittiin Mahikengista nykyisessä Etelä-Afrikassa. Nykyinen Gaborone oli alkujaan vuonna 1887 perustettu Fort Gaberones, brittien linnake batlokwa-twanaheimon päällikkö (*kgosi*)  Gaboronen hallitseman Tlokwengin kylän vieressä. Tlokweng on nykyisin osa Gaboronen kaupunkialuetta. Linnake oli paikallisen brittihallinnon virkamiehen asuinpaikka ja vuonna 1897 sen viereen valmistui rautatieasema. Jamesonin hyökkäys suunniteltiin tarinan mukaan paikalla olleessa pienessä majatalossa.

Vuonna 1961 Betšuanamaan vastaperustettu lakiasäätävä kokous valitsi paikan uudelle pääkaupungille. Paikaksi päätyi Gaborone, jossa hallinto omisti runsaasti maata rautatieaseman ja brittiläisen linnakkeen välillä. Lähellä sijaitsi myös paikka vesihuollon takaavalle padolle. Gaboronen rakennustyöt alkoivat vuonna 1961 ja Betšuanamaan pääkaupunki siityi paikalle vuonna 1965. Botswana itsenäistyi seuraavana vuonna. Gaborone kasvoi nopeasti.  Muutamassa vuodessa paikalla oli pääkaupungin modernit palvelut kuten toimistotilaa, voimalaitos, sairaala, kouluja, poliisiasema, kirkko, panimo, postikonttori, stadion ja yli tuhat taloa. Gaborone oli jonkin aikaa Afrikan nopeimmin kasvava kaupunki ja 1970-luvulla sen väkiluku kasvoi vuosittain keskimäärin 25&nbsp;%.

## Talous

Yksi Gaboronen näkyvimmistä rakennuksista on Orapa-pilvenpiirtäjä, johon keskittyy Botswanan timanttikauppa. Rakennus on suunniteltu niin, että siellä on mahdollisimman paljon päivänvaloa, mutta ei suoraa auringonpaistetta, jotta timanttien arvioiminen luonnonvalossa onnistuu. Myös Eteläisen Afrikan Kehitysyhteisön (SADC) päämaja on Gaboronessa.

Ulkomaalaiset yritykset ovat viime vuosina investoineet Botswanaan ja Gaboroneen. Monikansallisista yrityksistä kaupungissa toimivat muun muassa Volvo, Siemens, IBM, Hyundai ja Daewoo.

## Liikenne

Kaupungissa on myös maan tärkein lentoasema. Sitä parannettiin vuoden 2010 jalkapallokisojen edellä.

Vaurastumisen myötä autojen määrä on kasvanut ja ruuhkat ja onnettomuudet lisääntyneet. Myös ilmanlaatu on ongelma. Vuonna 2014 Gaborone nimettiin yhdeksi maailman kymmenestä pahimmin savusumun vaivaamasta kaupungista.

## Väestö ja koulutus
Gaboronen asukasluku oli Botswanan vuoden 2022 väestönlaskennan mukaan 246&nbsp;325. Vuonna 2011 vastaava lukema oli 231&nbsp;592. Gaboronen esikaupungit huomioon ottaen suuremman metropolialueen asukasluku on lähempänä 500&nbsp;000.

Botswanan yliopisto toimii Gaboronessa. Se on perustettu vuonna 1982. Nykyisin yliopistossa on yli 14&nbsp;000 opiskelijaa.

## Lähteet

## Aiheesta muualla

*Nähtävyyksiä  SA Places